text: Byrådsmedlem ignorerede bestemmelse
  17 august 2011 kl. 13.25
  Freddie H. Madsen og Kim Madsen, der sidder i byrådet i Esbjerg valgt for Dansk Folkeparti, skal nu til at male hus. Byrådskollegerne vil nemlig ikke se igennem fingre med, at de har overtrådt en regel.
  Det er Freddie H. Madsen, der ejer et hus, som han har udlejet til sin søn Kim Madsen.
  Far og søn har ignoreret en tinglyst deklaration, der gælder for det boligområde i Esbjerg, hvor huset ligger.
  Det skriver Jyske Vestkysten. 
  Husene i kvarteret skal fremstå med røde mursten og tag af eternit-skifer. Men inden de to politikeres ansøgning om dispensation fra tagbestemmelserne i går blev behandlet, var huset allerede vandskuret, malet hvidt og havde fået tagbeklædning af sorte, blanke stålplader. 
  Plan og miljøudvalget har nu pålagt Freddie Madsen at male huset rødt, og det har han ifølge Jyskevestkysten tænkt sig at følge.
  - Men nu får vi malet huset rødt - det har jeg ikke noget imod. Det bliver det kun pænere af, siger han.
  